趙見獨示所業并詩次韵謝之
作者：周麟之
朝代：宋

paragraphs: 沅江九肋稀，端問學不學。
向來屠沽輩，過眼褐寬博。
如公負奇才，尚隔雲津躍。
昔吾先隠君，早識麟一角。
聯翩錦囊句，紆餘仍卓犖。
千載埋玉悲，孤芳竟誰擢。
別來二十年，歷歷記前作。
賤子更百罹，素業守彌恪。
餘輝忽振耀，如獲西山藥。
清夢到鈞天，求音叩寂寞。
中宵對蓮炬，何以稱光渥。
辱君瓊瑶篇，重愧鼠呼璞。
大軸闚洪源，洶湧千澗落。
一洗胸中塵，豁若春雲廓。